2002/675/EY: Komission päätös, tehty 23 päivänä elokuuta 2002, tiettyjen Tšekin tasavallasta, Malesiasta, Korean tasavallasta, Venäjältä, ja Slovakiasta peräisin olevien raudasta tai teräksestä valmistettujen putkien liitososien tuontia koskevan polkumyynnin vastaisen menettelyn yhteydessä tarjotun sitoumuksen hyväksymisestä



Virallinen lehti nro L 228 , 24/08/2002 s. 0034 - 0035



Komission päätös, tehty 23 päivänä elokuuta 2002, tiettyjen Tsekin tasavallasta, Malesiasta, Korean tasavallasta, Venäjältä, ja Slovakiasta peräisin olevien raudasta tai teräksestä valmistettujen putkien liitososien tuontia koskevan polkumyynnin vastaisen menettelyn yhteydessä tarjotun sitoumuksen hyväksymisestä (2002/675/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) N:o 2238/2000(2) ja erityisesti sen 8 artiklan, on kuullut neuvoa-antavaa komiteaa, sekä katsoo seuraavaa: A MENETTELY (1) Komissio otti käyttöön asetuksella (EY) N:o 358/2002(3) väliaikaiset polkumyyntitullit tiettyjen Tsekin tasavallasta, Malesiasta, Korean tasavallasta, Venäjältä ja Slovakiasta peräisin olevien raudasta tai teräksestä valmistettujen putkien liitososien tuonnissa yhteisöön. (2) Väliaikaisten polkumyyntitoimenpiteiden käyttöönoton jälkeen komissio jatkoi tutkimusta polkumyynnistä, vahingosta ja yhteisön edusta. Tutkimuksen lopulliset päätelmät esitetään lopullisten polkumyyntitullien käyttöönotosta tiettyjen Tsekin tasavallasta, Malesiasta, Korean tasavallasta, Venäjältä ja Slovakiasta peräisin olevien raudasta tai teräksestä valmistettujen putkien liitososien tuonnissa annetussa neuvoston asetuksessa (EY) N:o 1514/2002(4). (3) Tutkimuksessa vahvistettiin mainituista maista peräisin olevaa vahingollisella polkumyynnillä tapahtuvaa tuontia koskevat alustavat päätelmät. B SITOUMUS (4) Väliaikaisten polkumyyntitoimenpiteiden käyttöönoton jälkeen yksi tsekkiläinen yhteistyössä toimiva vientiä harjoittava tuottaja tarjosi hintasitoumuksen asetuksen (EY) N:o 384/96, jäljempänä "perusasetus", 8 artiklan 1 kohdan mukaisesti. Tässä sitoumuksessa yritys tarjoutui myymään tarkasteltavana olevaa tuotetta vähintään sellaisella hinnalla, joka korjaa polkumyynnin vahingolliset vaikutukset. (5) Yritys toimittaa lisäksi komissiolle säännöllisesti yksityiskohtaisia tietoja yhteisöön suuntautuvasta viennistään siten, että komissio voi valvoa tehokkaasti sitoumuksen noudattamista. Lisäksi komissio katsoo tämän vientiä harjoittavan tuottajan myynnin rakenteen perusteella, että sitoumuksen kiertämisen vaara on vähäinen. (6) Tämän perusteella tarjousta sitoumuksesta pidetään hyväksyttävänä. (7) Jotta komissio voisi tehokkaammin valvoa yrityksen antaman sitoumuksen noudattamista, on sitoumuksen mukaisen vapaaseen liikkeeseen luovutusta koskevan ilmoituksen yhteydessä mahdollista saada vapautus tullista ainoastaan esittämällä toimivaltaisille tulliviranomaisille kauppalasku, johon sisältyvät ainakin asetuksen (EY) N:o 1514/2002 liitteessä mainitut tiedot. Kyseisten tietojen avulla tulliviranomaiset voivat varmistaa, että lähetykset vastaavat kaupallisten asiakirjojen tietoja riittävän tarkasti. Jos tällaista laskua ei esitetä tai jos se ei vastaa tullille esitettyä tuotetta, on sovellettava asianmukaista polkumyyntitullia. (8) Jos sitoumusta rikotaan tai se peruutetaan taikka jos sitä epäillään rikottavan, polkumyyntitulli voidaan ottaa käyttöön perusasetuksen 8 artiklan 9 ja 10 kohdan mukaisesti, ON PÄÄTTÄNYT SEURAAVAA: 1 artikla Hyväksytään tiettyjen Tsekin tasavallasta, Malesiasta, Korean tasavallasta, Venäjältä ja Slovakiasta peräisin olevien raudasta tai teräksestä valmistettujen putkien liitososien tuontia koskevan polkumyynnin vastaisen menettelyn yhteydessä jäljempänä mainitun tuottajan tarjoama sitoumus. >TAULUKON PAIKKA> 2 artikla Tämä päätös tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä. Tehty Brysselissä 23 päivänä elokuuta 2002. Komission puolesta Pascal Lamy Komission jäsen (1) EYVL L 56, 6.3.1996, s. 1. (2) EYVL L 257, 11.10.2000, s. 4. (3) EYVL L 56, 27.2.2002, s. 4. (4) Ks. tämän virallisen lehden sivu 1.